– Bakgrunnen for markeringen er at det blir veldig dårlig belyst i større medier hva disse avtalen går ut på – og at det som er i ferd med å skje blir framstilt feil av sentrale politikere, sier Roald Smedsvik til Nationen.

Han er leder i organisasjonen Stopp TISA/TTIP, som har tatt initiativet til markeringen som begynner klokka 15.00 på Eidsvolls plass foran Stortinget.

Arrangørene lover appeller fra blant andre Kathrine Kleveland (Nei til EU), Martha Tærud (Senterungdommen), Marie Sneve Martinussen (Rødt), Trygve Slagsvold Vedum (Senterpartiet), Merete Furuberg (Småbrukarlaget) og i tillegg ikke ennå avklarte representanter fra SV, Sosialistisk Ungdom og Kristelig Folkeparti.

Les også: KrF sier nei til EUs finanstilsyn

Torsdag skal Smedsvik dessuten møte representanter for Stortingets utenrikskomité for å overrekke mer enn 30.000 underskrifter på kampanjen «Stans Norges TISA-forhandlinger».

I kampanjedokumentet som skal overrekkes heter det blant annet at «Norge i samarbeid med EU er i ferd med å etablere frihandelsavtaler til fordel for finanssektoren, store investorer og multinasjonale selskaper på bekostning av arbeidstakere, forbrukere og vanlige borgere. TISA er en frihandelsavtale for tjenester som vil presse fram konkurranseutsetting og privatisering av offentlige tjenester på alle felt, det hindrer regulering av finanssektoren og undergraver personvernlovgivning på nett.»

Videre krever de over 30.000 som har underskrevet «folkeavstemning og demokrati når Norges lover endres og våre livsbetingelser rammes».

Annonse

Nationen-TV: – Norge underlegges EUs finanstilsyn, men har likevel innflytelse

TISA – Trade in Services Agreement – er for tida gjenstand for forhandlinger mellom 50 land. Målet er at forhandlingene skal munne ut i en flerstatlig avtale om handel med tjenester.

Norges leverte tidligere i mai et revidert til tilbud som ifølge regjeringen «inneholdt en del tekniske korreksjoner i tillegg til enkelte presiseringer som vil gjøre tilbudet enklere å lese og mer gjenkjennelig for andre parter».

TTIP er en frihandelsavtale som for tiden blir framforhandlet mellom EU og USA. Den har blitt møtt med protester i både Europa og USA.

Regjeringen har foreslått at det norske finanstilsynet skal inn under EFTAs overvåkingsorgan ESA, som igjen skal følge opp vedtakene fra EUs finanstilsyn. Senterpartiets Liv Signe Navarsete har omtalt denne saken som største suverenitetsavståelsen siden EØS-avtalen.